ธปท.ปัดแจงแนวปฏิบัติป้องการฟอกเงิน
ธปท.ปัดแจงแนวปฏิบัติป้องการฟอกเงินและต่อต้านก่อการร้าย ระบุแบงก์มีมาตรฐานอยู่แล้ว
21 ก.พ. 2555

ธปท.ปัดแจงแนวปฏิบัติป้องการฟอกเงินและต่อต้านก่อการร้าย ระบุแบงก์มีมาตรฐานอยู่แล้ว   
นายชาญชัย บุญฤทธิ์ไชยศรี ผู้ช่วยผู้ว่าการ สายช่วยงานบริหาร ธนาคารแห่งประเทศไทย(ธปท.) กล่าวว่า ระบบการทำงานของธนาคารพาณิชย์ไทยในปัจจุบันไม่มีอะไรที่น่ากังวล หรือต้องปรับปรุง เพราะได้ปฏิบัติตามมาตรฐานสากลอยูแล้ว เพียงแต่หลักปฏิบัติเพิ่มเติม จากกรณีที่คณะทำงานเฉพาะกิจเพื่อดำเนินมาตรการทางการเงินในการป้องกันการฟอกเงินและต่อต้านการก่อการร้าย (FATF) ที่กำหนดให้ไทยติดกลุ่มประเทศเฝ้าระวังสูงสุด(Dark Gray list) นั้น ธปท.ยังไม่ทราบหลักปฏิบิตที่ชัดเจน ว่าต้องทำอะไรเพิ่มเติมหรือไม่ ซึ่งต้องรอความชัดเจนตามหลักปฎิบัติของกฎหมายสำนักงานป้องกันและปราบปรามการฟอกเงิน (ปปง.) และแนวนโยบายของรัฐบาลเป็นสำคัญ
สำหรับ หน้าที่ในการชี้แจงหรือสร้างความเชื่อมั่นกับต่างประเทศ ที่มีการเรียกร้องให้ธปท.ทำหน้าที่ชี้แจงทำความเข้าใจกับต่างประเทศและFATF ไม่ได้อยู่ในอำนาจหน้าที่ของธปท. แม้ธนาคารกลางหลายแห่งทั่วโลกจะเป็นผู้ดูแลและกำหนดหลักเกณฑ์ที่เกี่ยวข้องกับการฟอกเงิน แต่ในไทยได้แยกหน้าที่นี้ให้ปปง.เป็นผู้ดูแล ดังนั้นหน้าที่นี้ทางปปง.จึงเป็นผู้รับผิดชอบโดยตรง และธปท.ทำหน้าที่สนับสนุนและดูแลให้สถาบันการเงินปฏิบัติตาม ซึ่งปัจจุบันสถาบันการเงินไทยปฏิบัติตามอย่างถูกต้องและมีมาตรฐานอยู่แล้วไม่มีอะไรน่าห่วง ยกเว้นจะมีกำหนดอะไรเพิ่มเติมออกมา
“ตอนนี้ ปปง.เองก็น่าจะทราบปัญหาทุกอย่างเป็นอย่างดี เข้าใจว่าคงรายงานให้ทางรัฐบาลได้รับทราบ และหลังจากนั้นต้องขึ้นอยู่กับรัฐบาลแล้วว่าจะดำเนินการอย่างไร และกฎหมายเพิ่มเติมของปปง.ในการดูแลตามมาตรการของ FATF จะทำอยางไรต่อไป” นายชาญชัยกล่าว